กลต.เข้มฐานะบล.เพิ่มNCรับวิกฤตอียู
ก.ล.ต.เข้ม บล.ดำรงฐานะ NC และ NCR เพิ่มขึ้น หลังพบช่วงวิกฤตหนี้ยุโรปมีความเสี่ยง ทำไม่ได้ตามเกณฑ์หวั่นกระทบระบบชำระราคา
26 ก.ค. 2555

ก.ล.ต.เข้ม บล.ดำรงฐานะ NC และ NCR เพิ่มขึ้น หลังพบช่วงวิกฤตหนี้ยุโรปมีความเสี่ยง ทำไม่ได้ตามเกณฑ์หวั่นกระทบระบบชำระราคา
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ล่าสุดสำนักงานได้ออกประกาศถึงบริษัทหลักทรัพย์ทุกแห่ง และตัวแทนซื้อขายสัญญาซื้อขายล่วงหน้าทุกแห่งให้ดำรงเงินกองทุนสภาพคล่องสุทธิ (NC) หรืออัตราส่วนเงินกองทุนสภาพคล่องสุทธิ (NCR) ให้ทันกับสถานการณ์มากขึ้น
ทั้งนี้ จากการติดตามสถานะ NC และ NCR ของบริษัทจากรายงานสถานะ บล.ฉบับย่อที่ส่งมายังสำนักงาน พบว่าในช่วงที่ดัชนีหุ้นมีความผันผวน เช่น จากกรณีวิกฤตเศรษฐกิจยุโรป จะพบว่า NC และ NCR ของบริษัทจะลดลงมารวดเร็วมากเพียงแค่ข้ามวัน และข้ามระดับ Early Waring ซึ่งทำให้เกิดความเสี่ยงว่าบริษัทอาจไม่สามารถดำรง NC หรือ NCR ได้ ซึ่งอาจมีผลกระทบต่อความเสี่ยงของระบบชำระราคาได้
ดังนั้น ก.ล.ต.จึงขอให้บริษัทดำรง NC และ NCR ให้ทันสถานการณ์มากขึ้น โดยให้มี NC หรือ NCR ในระดับไม่น้อยกว่า 3 เท่าของเกณฑ์ที่กำหนด หรือเท่ากับ 21% หรือ 75 ล้านบาท จากเดิมที่สามารถลงไปได้ถึงระดับ 1.5 เท่าของเกณฑ์ขั้นต่ำ หรือ 10.5% หรือเท่ากับ 22.5 ล้านบาท และจะต้องจัดส่งแบบ บ.ล.4/1 เป็นรายวันต่อสำนักงานภายในวันทำการถัดไป (T+1) จนกว่า NC หรือ NCR จะเพิ่มขึ้นมากกว่า 3 เท่าของเกณฑ์ขั้นต่ำ เป็นเวลาติดต่อกันอย่างน้อย 2 วัน